I formiddag holder det endnu tørt i hele landet, men der begynder efterhånden at komme flere skyer i Sønderjylland.Eftermiddagen byder endnu på meget sol til en stor del af landet, men det bliver efterhånden helt anderledes i Syddanmark. Først vil der optræde byger i Sønderjylland, og senere kan Sydfyn, Lolland og Falster også få byger. Du kan her følge det aktuelle regnvejr. I eftermiddag og til aften vil kraftige byger, som lokalt kan være med torden, løbe op over Danmark fra syd. I aften vil bygerne organisere sig i en linje, men med meget forskellig intensitet i regnen. Linjen kan stedvis indeholde tordenbyger, og her kan regnen blive meget kraftig. Nogle prognoser har skybrudsintensitet, hvilket vil sige over 15 millimeter regn på 30 minutter. Når regn-intensiteten når op omkring skybrud, har kloaknettet svært ved at følge med. Det betyder, at der kan komme oversvømmelser. Udover lokale oversvømmelser kan de kraftigste byger også indeholde hagl. Nogle prognoser har regnen til "at gå i stå" i Jylland, mens intensiteten er større i øst. Den viste prognose har de kraftigste byger til at falde over Sydvestsjælland og Nordfyn, mens andre prognoser har de kraftigste byger andre steder i det sydlige og centrale Danmark. I nat vil linjen med byger trække op over det nordlige Danmark. Der er kun en lille risiko for skybrud i København og Nordsjælland, og bygelinjen ser ud til kun at give en smule regn i Nordjylland. Netop Nordjylland blev ramt af flere skybrud søndag morgen.

Referat:
Den nye uge er begyndt flot i store dele af landet, og mandagen byder også på meget sol for de fleste. Det ændrer sig dog i løbet af eftermiddagen og aftenen, hvor kraftige byger vil indtage større dele af landet. Bygerne kan lokalt være med hagl og torden, og især i aften er der risiko for lokale skybrud.